范鉞進士遺樓徹司馬庭石以質交樓作詩美之因邀某同作
作者：强至
朝代：宋

paragraphs: 樓君仕塗傑，范子儒林選。
論交二人者，誠至不以勉。
范也車將西，樓也酒以餞。
胡然膠漆地，猶假外物顯。
范子庭前石，千年立蒼蘚。
移入樓君圃，重可載十輦。
堅以示固交，此意豈云淺。
怪不涉剜刻，險不到崖巘。
坦然久要情，無向石間辯。
其堅竟有泐，其重尚可轉。
不若照以心，兩確乃吾善。
永結忘形游，嵌巖君勿羨。